Številka: 0100-50/2023/3

Datum: 2. 2. 2023

# **Zadeva: Implementacija 7. člena Zakona o spremembah in dopolnitvah Zakona o sistemu plač v javnem sektorju (Uradni list RS, št. 139/22) – odprava t.i. stropa – Odgovori**

Zveza: Vaš dopis št. 104 – 23 z dne 18. 1. 2023

V dopisu navedenim pod zvezo navajate, da je pravna komisija na svoji 6. seji obravnavala vprašanja javnih zdravstvenih zavodov, ki se nanašajo na implementacijo 7. člena Zakona o spremembah in dopolnitvah Zakona o sistemu plač v javnem sektorju (Uradni list RS, št.139/22, v nadaljevanju: ZSPJS-AA) – odprava t.i. stropa. Pravna komisija se je seznanila z obvestilom o uveljavitvi novele Zakona o sistemu plač v javnem sektorju in dodatnimi pojasnili v zvezi z ukrepi na področju plač in drugih stroškov dela v letih 2022 in 2023 št. 0100-533/2022/2 z dne 9. 11. 2022, vendar pri implementaciji navedene določbe še vedno prihaja do različnega razumevanja. S ciljem zagotovitve poenotenega ravnanja javnih zdravstvenih zavodov je pravna komisija sprejela sklep, da Združenje zaprosi Ministrstvo za javno upravo za sodelovanje na posvetu, na katerem bi kot pristojni organ s področja sistema plač v javnem sektorju, podali pojasnila, stališča in usmeritve na izpostavljene primere javnih zdravstvenih zavodov.

Uvodoma se vam za povabilo za udeležbo na posvetu zahvaljujemo, vendar nam druge delovne obveznosti v tem trenutku tega ne omogočajo, vam pa v nadaljevanju posredujemo odgovore k posameznim primerom, ki ste jih navedli v vašem dopisu.

Kot navajate ste že seznanjeni, da smo na spletni strani Ministrstva za javno upravo objavili [Obvestilo o uveljavitvi novele Zakona o sistemu plač v javnem sektorju (ZSPJS-AA) in dodatna pojasnila v zvezi z ukrepi na področju plač in drugih stroškov dela v letih 2022 in 2023 (9. 11. 2022)](https://www.gov.si/assets/ministrstva/MJU/Placni-sistem/Aktualno/Obvestilo-o-uveljavitvi-novele-Zakona-o-sistemu-plac-v-javnem-sektorju-ZSPJS-AA-9.-11.-2022.docx), v katerem smo, v zvezi s t.i. odpravo stropa (črtanje drugega odstavka 7. člena ZSPJS) pojasnili, da je novela ZSPJS-AA črtala drugi odstavek 7. člena ZSPJS, ki je določala, da je v plačnih podskupinah od C1 do J3 na delovnih mestih in v nazivih mogoče doseči največ 57. plačni razred. Na podlagi te spremembe bodo javni uslužbenci v teh plačnih podskupinah lahko napredovali višje od 57. plačnega razreda. Črtanje se začne uporabljati 1. aprila 2023.

V prehodni določbi 9. člena novele ZSPJS-AA pa je izrecno tudi določeno, kdaj bodo lahko javni uslužbenci napredovali v višje plačne razrede od 57. plačnega razreda, in sicer bodo lahko javni uslužbenci napredovali za en ali dva plačna razreda, ko bodo izpolnili pogoje za napredovanje v višji plačni razred po začetku uporabe spremenjenega 7. člena zakona.

Odprava t.i. stropa **namreč ne vpliva na pogoje za napredovanje javnih uslužbencev v višji plačni razred,** ki so določeni v 17. členu ZSPJS in Uredbi o napredovanju javnih uslužbencev v plačne razrede (Uradni list RS, št. 51/08, 91/08, 113/09, 22/19 in 121/21, v nadaljevanju: Uredba) oziroma v splošnih aktih, ki so bili sprejeti na podlagi tretjega do petega 17. člena ZSPJS. **Prav tako odprava t.i. stropa ne vpliva na datum napredovanja javnih uslužbencev v višji plačni razred**.

Navedeno pomeni, da bodo lahko javni uslužbenci, pod predpostavko, da bodo izpolnjeni pogoji za napredovanje v višji plačni razred (potek vsaj triletnega napredovalnega obdobja, ki teče od zadnjega napredovanja in pridobitev treh ustreznih ocen) prvič lahko napredovali v višji plačni razred, ki presega 57. plačni razred, 1. decembra 2023.

Tudi tisti javni uslužbenci, ki so že daljše časovno obdobje uvrščeni v 57. plačni razred in imajo pridobljenih več ocen delovne uspešnosti, **bodo lahko prvič napredovali s 1. decembrom 2023**, in sicer za enega ali dva plačna razreda ob izpolnjevanju pogojev.

**Pri pregledu vaših posredovanih primerov ugotavljamo, da na nekaterih mestih za datum 1. 4. 2023 navajate, da je to datum napredovanja, kar je napačno.** Pojasnjujemo, da je bil dne 28. 12. 2018 v Uradnem listu RS št. 84/18 objavljen Zakon o spremembi in dopolnitvah Zakona o sistemu plač v javnem sektorju – ZSPJS-V, s katerim je bil spremenjen in dopolnjen 16. člen ZSPJS.

Z novim četrtim odstavkom 16. člena se od 1. januarja 2019 dalje določa **pravica do izplačila plače** v skladu z višjim plačnim razredom, pridobljenim nazivom ali višjim nazivom javnih uslužbencev in funkcionarjev na sistemski ravni in enotno za vse javne uslužbence in funkcionarje, ki lahko napredujejo v višji plačni razred, naziv oziroma višji naziv na podlagi ZSPJS in na njegovi podlagi sprejetih predpisov ter določbah drugih predpisov in splošnih aktov, ki urejajo napredovanje javnih uslužbencev in funkcionarjev v nazive, **in sicer s 1. decembrom v letu, ko izpolnijo pogoje za napredovanje.**

V Uradnem listu RS, št. 121/21 pa je bila dne 23. 7. 2021 objavljena Uredba o spremembah Uredbe o napredovanju javnih uslužbencev v plačne razrede, ki je določila **tudi datum napredovanja tako, da javni uslužbenec napreduje** in pridobi pravico do plače na osnovi plačnega razreda, pridobljenega z napredovanjem**, s 1. decembrom v letu**, ko izpolni pogoje za napredovanje v višji plačni razred. Podrobnejša pojasnila v tej zvezi so dostopna na naslednji povezavi: <https://www.gov.si/assets/ministrstva/MJU/Placni-sistem/Pojasnilo-napredovanje-metodologija.docx>.

Zaradi realizacije zaveze iz Dogovora o ukrepih na področju plač in drugih stroškov dela v javnem sektorju za leti 2022 in 2023 (Uradni list RS, št. 136/22, v nadaljevanju: Dogovor) po dvigu uvrstitev delovnih mest in nazivov za en plačni razred so bile v Aneksu št. 13 h Kolektivni pogodbi za javni sektor določene višje uvrstitve orientacijskih delovnih mest. Prav tako so bile v aneksih h kolektivnim pogodbam dejavnosti in poklicev, ki so bili objavljeni v Uradnem listu RS, št. 136/22, dne 25. 10. 2022 določene višje uvrstitve delovnih mest in nazivov. Višje uvrstitve iz Aneksa št. 13 h KPJS in aneksov h kolektivnim pogodbam dejavnosti in poklicev se **začnejo uporabljati 1. aprila 2023**, do takrat se uporabljajo obstoječe uvrstitve.

Več o tem najdete v pojasnilu - Ukrepi na področju plač in drugih stroškov dela v javnem sektorju za leti 2022 in 2023 - pojasnilo št. 0100-533/2022/1 z dne 28. 10. 2022, dostopno na : <https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Regres-za-prehrano/Ukrepi-na-podrocju-plac-in-drugih-stroskov-dela-v-javnem-sektorju-za-leti-2022-in-2023-pojasnilo-28.-10.-2022.docx>.

Slednje pa ne pomeni »napredovanja v višji plačni razred«, ampak povišanje uvrstitev delovnih mest in nazivov, ki so praviloma določeni v kolektivnih pogodbah dejavnosti in poklicev, saj se v skladu s 13. členom ZSPJS delovna mesta in nazivi uvrščajo v plačne razrede s kolektivnimi pogodbami dejavnosti in poklicev oz. podzakonskimi akti in splošnimi akti v primerih, ki jih določa ta člen.

V dejavnosti zdravstva in socialnega varstva pa je poleg navedenega treba upoštevati, da je bil podpisan Aneks h Kolektivni pogodbi za dejavnost zdravstva in socialnega varstva Slovenije (Uradni list RS, št. 165/22), ki je bil sklenjen zaradi sprememb uvrstitev delovnih mest in nazivov v skladu z 2. točko Dogovora o ukrepih na področju plač in drugih stroškov dela v javnem sektorju za leti 2022 in 2023 (Uradni list RS, št. 136/22) ter realizacije 2., 3., 4. in 9. člena Sporazuma o razreševanju stavkovnih zavez in o realizaciji Dogovora o nujnih ukrepih na področju plač v dejavnosti zdravstva in socialnega varstva in nadaljevanju pogajanj. Enako je bil po sklenjenem Dogovoru z dne 13. oktobra 2022, podpisan Aneks k Posebnemu tarifnemu delu Kolektivne pogodbe za zdravnike in zobozdravnike v Republiki Sloveniji (Uradni list RS, št. 165/22).

**Glede na navedeno, je treba upoštevati:**

- s 1. aprilom 2023 v veljavo stopi t.i. odprava stropa (črtanje drugega odstavka 7. člena ZSPJS),

- s 1. aprilom 2023 se za en plačni razred povišajo uvrstitve delovnih mest in nazivov kot to določa posamezna kolektivna pogodba oz. aneks, ki velja za konkretnega proračunskega uporabnika (upoštevati je treba tudi izjeme, saj se vsa delovna mesta ne povišajo),

- javni uslužbenci napredujejo glede na Uredbo s 1. decembrom v letu, ko izpolnijo pogoje za napredovanje.

**V nadaljevanju podajamo pojasnila k posameznim primerom:**

**1. primer:**

Zdravnik je v končni 57. plačni razred napredoval s 1. 4. 2017, s 1. 4. 2023 bi lahko ob izpolnitvi pogojev napredoval v 59. plačni razred. Ima pa še nevnovčene letne ocene za leto 2017, 2018, 2019, 2020, 2021 in 2022. Na podlagi letnih ocen 2017, 2018, 2019 bi lahko napredoval za 2 plačna razreda, torej v 61. plačni razred.

Ali se pri določitvi končnega PR zaposlenega z napredovanji s 1. 4. 2023 upošteva tudi zadržana

napredovanja?

**Odgovor:**

Javni uslužbenec nima »neunovčenih ocen« ali »zadržana napredovanja«. Predpreteklih napredovanj oziroma napredovanj, ki mu ob zasedbi delovnega mesta upoštevaje veljavno zakonodajo niso mogla biti upoštevana, tudi po novi ureditvi iz 7. člena ZSPJS in s tem drugačnimi razponi možnih napredovanj na delovnem mestu in v nazivih, ni možno upoštevati.

S 1. 4. 2023 tako tudi ne morete upoštevati »zadržanih napredovanj«, ampak upoštevate novo (povišano) uvrstitev delovnega mesta, ki ga javni uslužbenec sedaj zaseda in doseženo število napredovanj na tem delovnem mestu.

V višji plačni razred pa bo javni uslužbenec lahko najprej napredoval s 1. 12. 2023 ob izpolnjenih pogojih. Kot že navedeno je v prehodni določbi 9. člena novele ZSPJS-AA izrecno tudi določeno, kdaj bodo lahko javni uslužbenci napredovali v višje plačne razrede od 57. plačnega razreda, in sicer bodo lahko javni uslužbenci napredovali za en ali dva plačna razreda, ko bodo izpolnili pogoje za napredovanje v višji plačni razred **po začetku uporabe spremenjenega 7. člena zakona**, ki je v skladu s prvim odstavkom 12. člena ZSPJS-AA 1. april 2023.

**2. primer:**

Zdravniki, ko so bili specialisti PPD 1, so že pred leti dosegli »strop«, zatem so bili prerazporejeni na delovno mesto Višji zdravnik, kjer so napredovali za 2 plačna razreda. Sedaj jim je vse skupaj ostalo neupoštevanih od 4 do 10 plačnih razredov (iz 2-eh do 5-ih napredovalnih obdobij), od tega del pred zaposlitvijo na delovno mesto Višji zdravnik, del pa po zaposlitvi na delovno mesto Višji zdravnik (to delovno mesti so zasedli leta 2017). Ali se jim s 1. 4. 2023 ta napredovanja upoštevajo in bodo posledično razvrščeni v 61. oziroma v 66. plačni razred?

**Odgovor:**

Na to vprašanje vam najlaže podamo odgovor na konkretnem primeru javnega uslužbenca z 10 plačnimi razredi napredovanj. Ob predpostavki, da gre za delovno mesto ZDRAVNIK SPECIALIST, ki je bilo uvrščeno v VIII. tarifni razred, se je ob razporeditvi na delovno mesto VIŠJI ZDRAVNIK SPECIALIST PPD1 (šifra E018023), ki je tudi uvrščeno v VIII. tarifni razred, pri določitvi plače v letu 2017 uporabilo prvi odstavek 20. člena ZSPJS[[1]](#footnote-1), ki je določal, da če je javni uslužbenec premeščen na drugo delovno mesto oziroma je sklenil pogodbo o zaposlitvi o delu na drugem delovnem mestu v nižjem ali istem tarifnem razredu, obdrži število plačnih razredov napredovanja, ki jih je dosegel na prejšnjem delovnem mestu, razen če pristojni organ ugotovi, da na prejšnjem delovnem mestu ni dosegal pričakovanih delovnih rezultatov (razlog nesposobnosti) ali da plačni razredi za napredovanje na prejšnjem delovnem mestu niso bili doseženi v skladu z zakonom ali na njegovi podlagi izdanimi predpisi. Ohranitev plačnih razredov napredovanja je možna pri istem ali drugem delodajalcu v isti plačni podskupini ali na istovrstnih oziroma sorodnih delovnih mestih v različnih plačnih podskupinah.

Upoštevati pa je bilo treba tudi razpon možnih plačnih razredov napredovanj na delovnem mestu VIŠJI ZDRAVNIK SPECIALIST PPD1, ki je bil upoštevaje takrat veljavno določbo 7. člena ZSPJS v kolektivni pogodbi določen od 55. do 57. plačnega razreda.

Navedeno je pomenilo, da je javni uslužbenec, ki je sicer na predhodnem delovnem mestu v istem tarifnem razredu dosegel 10 napredovanj, na novo delovno mesto lahko prenesel zgolj 2 plačna razreda napredovanj in se je uvrstil v 57. plačni razred.

S 1. 4. 2023 se uvrstitev delovnega mesta VIŠJI ZDRAVNIK SPECIALIST PPD1 (šifra E018023) spremeni, kot to določa Aneks k Posebnemu tarifnemu delu Kolektivne pogodbe za zdravnike in zobozdravnike v Republiki Sloveniji (Uradni list RS, št. 165/22) v 2. členu. In sicer je ob upoštevanju spremenjenega 7. člena ZSPJS od 1. aprila 2023 delovno mesto uvrščeno od 57. do 66. plačnega razreda. Izhodiščni plačni razred tega delovnega mesta je torej 57. plačni razred, najvišji plačni razred, ki ga javni uslužbenec lahko doseže z napredovanji pa je 66. plačni razred, saj s 1. aprilom 2023 vstopi v veljavo nova plačna lestvica, ki je priloga 1 ZSPJS in določa 66 plačnih razredov.

Navedeno pomeni, da se javni uslužbenec, ki bo do 1. aprila 2023 zasedal delovno mesto VIŠJI ZDRAVNIK SPECIALIST PPD1 (šifra E018023) in je bil uvrščen v 57. plačni razred (glede na 55. izhodiščni plačni razred je imel tako 2 plačna razreda napredovanj), glede na povišanje uvrstitve izhodiščnega plačnega razreda tega delovnega mesta za 2 plačna razreda, torej iz 55. na 57. plačni razred, uvrsti v 59. plačni razred (na novo izhodišče tega delovnega mesta, ki je 57. plačni razred se mu upoštevata 2 plačna razreda napredovanj).

S 1. 4. 2023 tako tudi v tem primeru ne morete upoštevati napredovanj, ki jih je javni uslužbenec dosegel na prejšnjem delovnem mestu in mu ob razporeditvi na delovno mesto VIŠJI ZDRAVNIK SPECIALIST PPD1 upoštevaje v letu 2017 veljavno zakonodajo niso mogla biti upoštevana, ampak upoštevate novo (povišano) uvrstitev delovnega mesta, ki ga javni uslužbenec sedaj zaseda in tudi število plačnih razredov napredovanj, ki jih je dosegel na tem delovnem mestu.

Se pa upoštevaje odpravo omejitve 57. plačnega razreda in novo plačno lestvico s 1. aprilom 2023, razpon možnih napredovanj na tem delovnem mestu spremeni, in tako znaša od 57. do 66. plačnega razreda.

V višji plačni razred pa bo javni uslužbenec lahko najprej napredoval s 1. 12. 2023 ob izpolnjenih pogojih.

**3. primer:**

Delovno mesto VIŠJI ZDRAVNIK SPECIALIST PPD1 (šifra E018023):

− stanje na dan 31. 12. 2022:

- začetni plačni razred: 55

- končni plačni razred zaradi stropa: 57

- upoštevana napredovanja: 2 plačna razreda

− stanje na dan 1. 4. 2023:

- začetni plačni razred: 57

- končni plačni razred: 66

Javni uslužbenec bi v tem obdobju v kolikor ne bi bilo stropa napredoval npr. 8 plačnih razredov.

Koliko napredovanj se javnemu uslužbencu upošteva s 1. 4. 2023:

- 2 plačna razreda, kot je to upoštevano v sedaj veljavni pogodbi o zaposlitvi, torej končni 59. plačni razred (57+2),

- 8 plačnih razredov, kot bi lahko napredoval, če ne bi bilo stropa, torej končni PR: 65 (57 + 8),

- s 1. 4. 2023 se ga uvrsti v 57. plačni razred in lahko prvič napreduje s 1. 12. 2023 za enega ali dva plačna razreda.

**Odgovor:**

Kot predhodno pojasnjeno s 1. 4. 2023 ne morete upoštevati napredovanj, ki bi jih javni uslužbenec lahko dosegel na delovnem mestu, če ne bilo določene omejitve 57. plačnega razreda in mu ob razporeditvi na delovno mesto VIŠJI ZDRAVNIK SPECIALIST PPD1 upoštevaje takrat veljavno zakonodajo niso mogla biti upoštevana, ampak upoštevate novo (povišano) uvrstitev delovnega mesta, ki ga javni uslužbenec sedaj zaseda in število plačnih razredov napredovanj, ki jih je dosegel na tem delovnem mestu.

S 1. aprilom 2023 se tako javni uslužbenec uvrsti v 59. plačni razred (na novo izhodišče tega delovnega mesta, ki je 57. plačni razred in ob upoštevanju 2 plačnih razredov napredovanj na tem delovnem mestu). S 1. 12. 2023 pa bo lahko napredoval za en ali dva plačna razreda ob izpolnjevanju pogojev.

**4. primer:**

Delovno mesto ZDRAVNIK SPECIALIST PPD1 (šifra E018019):

− stanje na dan 31. 12. 2022:

- začetni plačni razred: 50

- končni plačni razred zaradi stropa: 57

- upoštevana napredovanja: 7 plačnih razredov

− stanje na dan 1. 4. 2023:

- začetni plačni razred: 55

- končni plačni razred: 65

Javni uslužbenec bi v tem obdobju v kolikor ne bi bilo stropa napredoval npr. 8 plačnih razredov.

Koliko napredovanj se javnemu uslužbencu upošteva s 1. 4. 2023:

- 7 plačnih razredov, kot je to upoštevano v sedaj veljavni pogodbi o zaposlitvi, torej končni 62. plačni razred (55+7),

- 8 plačnih razredov, kot bi lahko napredoval, če ne bi bilo stropa, torej končni 63. plačni razred (55 + 8),

- s 1. 4. 2023 se ga uvrsti v 57. plačni razred in lahko prvič napreduje s 1. 12. 2023 za enega ali dva plačna razreda.

**Odgovor:**

Glede plačnih razredov napredovanj, ki bi jih javni uslužbenec lahko dosegel na delovnem mestu, če ne bilo določene omejitve 57. plačnega razreda, velja enako kot prej navedeno.

S 1. aprilom 2023 se tako javni uslužbenec na delovnem mestu ZDRAVNIK SPECIALIST PPD1 (šifra E018019, razpon s 1. aprilom 2023 od 55. do 65. plačnega razreda) uvrsti v 62. plačni razred (na novo izhodišče tega delovnega mesta 7 plačnih razredov). S 1. 12. 2023 pa bo lahko napredoval za en ali dva plačna razreda.

**5. primer:**

Delovno mesto ZDRAVNIK SPECIALIST (šifra E018018):

− stanje na dan 31. 12. 2022:

- začetni plačni razred: 47

- končni plačni razred: 57

- upoštevana napredovanja: 10 plačnih razredov

− stanje na dan 1. 4. 2023:

- začetni plačni razred: 50

- končni plačni razred: 60

Koliko napredovanj se javnemu uslužbencu upošteva s 1. 4. 2023:

- 10 plačnih razredov, kot je to upoštevano v sedaj veljavni pogodbi o zaposlitvi, torej končni 60. plačni razred (50 + 10),

- s 1. 4. 2023 se ga uvrsti v 60. plačni razred in lahko prvič napreduje s 1. 12. 2023 za enega ali dva plačna razreda.

**Odgovor:**

S 1. aprilom 2023 se javni uslužbenec na delovnem mestu ZDRAVNIK SPECIALIST (šifra E018018, razpon s 1. aprilom 2023 od 50. do 60. plačnega razreda) uvrsti v 60. plačni razred (na novo izhodišče tega delovnega mesta 10 plačnih razredov, ki jih je dosegel na tem delovnem mestu). **S 1. 12. 2023 pa ne bo mogel več napredovati, saj bo že s 1. aprilom 2023 uvrščen v najvišji možni plačni razred tega delovnega mesta.**

**6. primer:**

Delovno mesto VODJA MEDICINSKEGA LABORATORIJA (šifra E048027):

− stanje na dan 31. 12. 2022:

- začetni plačni razred: 51

- končni plačni razred zaradi stropa: 57

- upoštevana napredovanja: 6 plačnih razredov

− stanje na dan 1. 4. 2023:

- začetni plačni razred: 51

- končni plačni razred: 61

Javni uslužbenec bi v tem obdobju, v kolikor ne bi bilo stropa, napredoval npr. 10 plačnih razredov.

Koliko napredovanj se javnemu uslužbencu upošteva s 1. 4. 2023:

- 6 plačnih razredov, kot je to upoštevano v sedaj veljavni pogodbi o zaposlitvi, torej 57. končni plačni razred (51 + 6),

- 10 plačnih razredov, kot bi lahko napredoval, če ne bi bilo stropa, torej končni 61. plačni razred (51 + 10),

- s 1. 4. 2023 se ga uvrsti v 57. plačni razred in lahko prvič napreduje s 1. 12. 2023 za enega ali dva plačna razreda.

**Odgovor:**

Glede plačnih razredov napredovanj, ki bi jih javni uslužbenec lahko dosegel na delovnem mestu, če ne bilo določene omejitve 57. plačnega razreda, velja enako kot prej navedeno.

Pri tem delovnem mestu pa je treba upoštevati, da se izhodiščni plačni razred s 1. 4. 2023 ne spreminja in ostaja enak, kar je določeno tudi v Aneksu h Kolektivni pogodbi za dejavnost zdravstva in socialnega varstva Slovenije (Uradni list RS, št. 165/22) upoštevaje Dogovor. Ta v drugi točki določa, da se uvrstitve delovnih mest (vključno z delovnimi mesti javnih uslužbencev plačne skupine B), nazivov in funkcij povišajo za en plačni razred, razen tistih obstoječih ali na novo določenih delovnih mest, ki so bila uvrščena v višji plačni razred z Aneksom h Kolektivni pogodbi za dejavnost zdravstva in socialnega varstva Slovenije (Uradni list RS, št. 181/21 z dne 19. 11. 2021) in Aneksom h Kolektivni pogodbi za zaposlene v zdravstveni negi (Uradni list RS, št. 181/21 z dne 19. 11. 2021).

S 1. aprilom 2023 pa je v tem primeru treba upoštevati, da v veljavo stopi sprememba 7. člena ZSPJS, ki pomeni, da se možno število napredovanj na tem delovnem mestu poviša in v veljavo stopi razpon od 51. do 61. plačnega razreda.

Javni uslužbenec na delovnem mestu VODJA MEDICINSKEGA LABORATORIJA (šifra E048027,) ostaja uvrščen v 57. plačni razred, v aneksu oziroma pogodbi o zaposlitvi pa je treba določiti oziroma upoštevati spremembo možnega števila napredovanj na tem delovnem mestu.

S 1. 12. 2023 pa bo javni uslužbenec lahko napredoval za en ali dva plačna razreda ob izpolnjenih pogojih.

S spoštovanjem,

Peter Pogačar

generalni direktor

1. Z novelo ZSPJS-AA je bil tudi prvi odstavek 20. člena ZSPJS nekoliko spremenjen, vendar ne v delu ki bi vplival na vaše primere, saj se je spremenila ureditev v primeru prekinitve delovnega razmerja v javnem sektorju (točka 4.b pojasnila z dne 9. 11. 2022) [↑](#footnote-ref-1)